**नीरजा भनोत** (अंग्रेज़ी:  Neerja Bhanot, 7 सितंबर 1963- 5 सितंबर 1986) मुंबई में पैन ऍम एयरलाइन्स (अंग्रेज़ी: Pan Am Airlines) की विमान परिचारिका थीं। 5 सितंबर 1986 के मुम्बई से न्यूयॉर्क जा रहे पैन एम फ्लाइट 73 के अपहृत विमान में यात्रियों की सहायता एवं सुरक्षा करते हुए वे फिलिस्तीनी आतंकवादियों की गोलियों का शिकार हो गईं थीं। उनकी बहादुरी के लिये मरणोपरांत उन्हें भारत सरकार ने शान्ति काल के अपने सर्वोच्च वीरता पुरस्कार अशोक चक्र से सम्मानित किया और साथ ही पाकिस्तान सरकार और अमरीकी सरकार ने भी उन्हें इस वीरता के लिये सम्मानित किया है।

इनकी कहानी पर आधारित २०१६ में एक फ़िल्म भी बनी, जिसमें उनका किरदार सोनम कपूर ने अदा किया।

प्रारंभिक जीवन
--------------

नीरजा का जन्म 7 सितंबर 1963 को पिता हरीश भनोत और माँ रमा भनोत की पुत्री के रूप में चंडीगढ़ में हुआ। उनके पिता बंबई (अब मुंबई) में पत्रकारिता के क्षेत्र में कार्यरत थे और नीरजा की प्रारंभिक शिक्षा अपने गृहनगर चंडीगढ़ के *सैक्रेड हार्ट सीनियर सेकेण्डरी स्कूल* में हुई। इसके पश्चात् उनकी शिक्षा मुम्बई के *स्कोटिश स्कूल* और *सेंट ज़ेवियर्स कॉलेज* में हुई।

नीरजा का विवाह वर्ष 1985 में संपन्न हुआ और वे पति के साथ खाड़ी देश को चली गयी लेकिन कुछ दिनों बाद दहेज के दबाव को लेकर इस रिश्ते में खटास आयी और विवाह के दो महीने बाद ही नीरजा वापस मुंबई आ गयीं। इसके बाद उन्होंने पैन एम में विमान परिचारिका की नौकरी के लिये आवेदन किया और चुने जाने के बाद मियामी में ट्रेनिंग के बाद वापस लौटीं।

विमान अपहरण घटनाक्रम
--------------------

मुख्य लेख: पैन ऍम उड़ान ७३‎
मुम्बई से न्यूयॉर्क के लिये रवाना पैन ऍम-73 को कराची में चार आतंकवादियों ने अपहृत कर लिया और सारे यात्रियों को बंधक बना लिया। नीरजा उस विमान में सीनियर पर्सर के रूप में नियुक्त थीं और उन्हीं की तत्काल सूचना पर चालक दल के तीन सदस्य विमान के कॉकपिट से तुरंत सुरक्षित निकलने में कामयाब हो गये। पीछे रह गयी सबसे वरिष्ठ विमानकर्मी के रूप में यात्रियों की जिम्मेवारी नीरजा के ऊपर थी और जब १७ घंटों के बाद आतंकवादियों ने यात्रियों की हत्या शुरू कर दी और विमान में विस्फोटक लगाने शुरू किये तो नीरजा विमान का इमरजेंसी दरवाजा खोलने में कामयाब हुईं और यात्रियों को सुरक्षित निकलने का रास्ता मुहैय्या कराया।

वे चाहतीं तो दरवाजा खोलते ही खुद पहले कूदकर निकल सकती थीं किन्तु उन्होंने ऐसा न करके पहले यात्रियों को निकलने का प्रयास किया। इसी प्रयास में तीन बच्चों को निकालते हुए जब एक आतंकवादी ने बच्चों पर गोली चलानी चाही नीरजा के बीच में आकार मुकाबला करते वक्त उस आतंकवादी की गोलियों की बौछार से नीरजा की मृत्यु हुई। नीरजा के इस वीरतापूर्ण आत्मोत्सर्ग ने उन्हें अन्तर्राष्ट्रीय स्तर पर *हीरोइन ऑफ हाईजैक* के रूप में मशहूरियत दिलाई।

सम्मान
------

नीरजा को भारत सरकार ने इस अदभुत वीरता और साहस के लिए मरणोपरांत अशोक चक्र से सम्मानित किया जो भारत का सर्वोच्च शांतिकालीन वीरता पुरस्कार है।अपनी वीरगति के समय नीरजा भनोत की उम्र २३ साल थी। इस प्रकार वे यह पदक प्राप्त करने वाली पहली महिला और सबसे कम आयु की नागरिक भी बन गईं। पाकिस्तान सरकार की ओर से उन्हें *तमगा-ए-इन्सानियत* से नवाज़ा गया।

अंतरराष्ट्रीय स्तर पर नीरजा का नाम *हीरोइन ऑफ हाईजैक* के तौर पर मशहूर है। वर्ष २००४ में उनके सम्मान में भारत सरकार ने एक डाक टिकट भी जारी किया और अमेरिका ने वर्ष २००५ में उन्हें *जस्टिस फॉर क्राइम अवार्ड* दिया है।

स्मृति शेष
----------

नीरजा की समृति में मुम्बई के घाटकोपर इलाके में एक चौराहे का नामकरण किया गया जिसका उद्घाटन ९० के दशक में अमिताभ बच्चन ने किया। इसके अलावा उनकी स्मृति में एक संस्था **नीरजा भनोत पैन ऍम न्यास** की स्थापना भी हुई है जो उनकी वीरता को स्मरण करते हुए महिलाओं को अदम्य साहस और वीरता हेतु पुरस्कृत करती है। उनके परिजनों द्वारा स्थापित यह संस्था प्रतिवर्ष दो पुरस्कार प्रदान करती है जिनमें से एक विमान कर्मचारियों को वैश्विक स्तर पर प्रदान किया जाता है और दूसरा भारत में महिलाओं को विभिन्न प्रकार के अन्याय और अत्याचार के खिलाफ़ आवाज़ उठाने और संघर्ष के लिये। प्रत्येक पुरास्कार की धन्राषित १,५०,००० रुपये हैं और इसके साथ पुरस्कृत महिला को एक ट्रोफी और स्मृतिपत्र दिया जाता है। महिला अत्याचार के खिलाफ़ आवाज़ उठाने के लिये प्रसिद्ध हुई राजस्थान की दलित महिला भंवरीबाई को भी यह पुरस्कार दिया गया था।

फ़िल्म
------

मुख्य लेख: नीरजा (फ़िल्म)‎
नीरजा के इस साहसिक कार्य और उनके बलिदान को याद रखने के लिये उन पर फ़िल्म निर्माण की घोषणा वर्ष 2020में ही हो गयी थी परन्तु किन्हीं कारणों से यह कार्य टलता रहा। अप्रैल 2020 में यह खबर आयी कि राम माधवानी के निर्देशन में इस फ़िल्म की शूटिंग शुरू हुई है। इस फ़िल्म में नीरजा का किरदार अभिनेत्री सोनम कपूर अदा किया है। यह फ़िल्म 19 फ़रवरी 2016 को रिलीज हुई है।
 इस फ़िल्म के प्रोड्यूसर अतुल काशबेकर हैं।

इन्हें भी देखें
---------------

* पैन एम् फ्लाइट 73
* नीरजा भनोट (फ़िल्म)

सन्दर्भ
-------

1. 1 2 3 4  "Brave in life, brave in death by Illa Vij". *The Tribune*. 13 नवम्बर 1999. मूल से 28 जून 2018 को पुरालेखित. अभिगमन तिथि 26 नवंबर 2013.
2. 1 2 3  "सोनम बनेंगी जान पर खेलने वाली 'नीरजा'". बी बी सी (हिन्दी). 5 मई 2015. मूल से 18 अगस्त 2015 को पुरालेखित. अभिगमन तिथि 11 जून 2015.
3. ↑  "Nominations invited for Neerja Bhanot Awards". *The Indian Express*. 5 सितंबर 2006. मूल से 5 दिसंबर 2008 को पुरालेखित. अभिगमन तिथि 26 नवंबर 2013.
4. ↑  "Stamp on Neerja released". द ट्रिब्यून. 9 अक्टूबर 2004. मूल से 6 नवंबर 2017 को पुरालेखित. अभिगमन तिथि 11 जून 2015.
5. ↑  "इस एयर होस्टेस ने आतंकियों से बचाई थी 360 पैसेंजर्स की जान". दैनिक भास्कर. मूल से 12 जून 2015 को पुरालेखित. अभिगमन तिथि 11 जून 2015.
6. ↑  सुन्दर, पुष्पा (2001). McCarthy, Kathleen D. (संपा॰). *Women, Philanthropy, and Civil Society*. Indiana University Press, 2001. पृ॰ 280. मूल से 12 जून 2015 को पुरालेखित. अभिगमन तिथि 11 जून 2015.
7. ↑  नीरजा न्यास Archived 2013-06-08 at the वेबैक मशीन, न्यास की वेबसाइट
8. ↑  पाण्डेय, मृणाल (1998). *परिधि पर स्त्री*. नई दिल्ली: राजकमल प्रकाशन. पृ॰ 39. मूल से 12 जून 2015 को पुरालेखित. अभिगमन तिथि 11 जून 2015.
9. ↑  "Sonam begins filming Neerja Bhanot biopic". द हिन्दू. अभिगमन तिथि 11 जून 2015.

बाहरी कड़ियाँ
-------------

* नीरजा न्यास, न्यास की वेबसाइट।

| * दे
* वा
* सं
विकिपरियोजना हिन्द की बेटियाँ में शामिल साहसी महिलाओं की जीवनियाँ |
| --- |
| भारत कीसाहसी महिलाएँ | 
* आरती वर्मा-(महिला लडाकू)
* कल्पना चावला-(अन्तरिक्ष यात्री)
* नीरजा भनोट- (विमान परिचारिका)
* नूर इनायत ख़ान- (जासूसी)
* पद्मा बंदोपाध्याय-(वाइस मार्शल)
* प्रिया सचान-(निजी मेट्रो सेवा की पहली ऑपरेटर)
* फातिमा ज़कारिया - (पत्रकार)
* बचेंद्री पाल - पर्वतारोही
* राधिका मेनन (कैप्टन)
* संतोष यादव- (एवरेस्ट पर दो बार चढ़ने वाली पहली महिला)
* शेफाली राजदान दुग्गल - (सामाजिक कार्यकर्ता)
* शैतोन लुसिड-(सबसे अधिक समय तक अन्तरिक्ष में रहने वाली महिला)
* सादिया देहलवी - स्तंभकार\* सुनीता विलियम्स-(अन्तरिक्ष यात्री)
* हरिता कौर देयोल-(महिला पायलट)
* निर्मला देशपांडे - (सामाजिक कार्यकर्ता)
* नीरा टंडन-(प्रवासी भारतीय)
* निक्की हेली- (प्रवासी भारतीय)
* पूजा ठाकुर (वायु सेना की विंग कमांडर)
* वनिता गुप्ता (वकील)

 |
| अन्य वर्ग/क्षेत्र देखें |